מי כמכה באלים ה', כיון שראו ישראל שאבד פרעה וחילו בים סוף ובטלה מלכותן של מצרים ונעשו שפטים בעבודה זרה שלהן פתחו פיהם ואמרו כלם מי כמוך באלים ולא ישראל בלבד אמרו שירה אלא אף האומות כששמעו שאבד פרעה ומצרים בים ובטלה מלכותם של מצריים ונעשו שפטים בעבודה זרה שלהן כפרו כולן בעבודה זרה שלהן ופתחו פיהם כולן והודו למרום ואמרו (שמות טו יא) מי כמוך באלים וגו'. וכן את מוצא שעתידין אומות העולם לכפור בעבודה זרה שלהן שנ' (ירמיה טז יט-כ) ה' עוזי ומעוזי ומנוסי ביום צרה וגו' היעשה לו אדם אלהים וגו' ואו' (ישעיה ב כ) ביום ההוא ישליך האדם וגו' ואומר (ישעיה ב כא) לבא בנקרת הצורים וגו' ואחריו מה כתיב (ישעיה ב יח) והאלילים כליל יחלף. ד"א (שמות טו יא) מי כמוך באלים ה' מי כמוכה באלמים מי כמוך בנסים וגבורות שעשית לנו על הים שנ' (תהלים קו כב) נוראות על ים סוף וגו' (תהלים קו ט) ויגער בים סוף ויחרב. [ד"א (שמות טו יא) מי כמוכה באלים ה' מי כמוך באלמים מי כמוך שומע עלבון בניך ושותק שנאמר (ישעיה מב יד) החשתי מעולם אחריש אתאפק כיולדה אפעה אשום ואשאף יחד לשעבר אחריש אתאפק מכאן ואילך כיולדה אפעה. (ישעיה מב טו-טז) אחריב הרים וגבעות וכל עשבם אוביש והולכתי עורים בדרך לא ידעו בנתיבות לא ידעו אדריכם אשים מחשך לפניהם לאור ומעקשים למישור. ד"א (שמות טו יא) מי כמוך באלים מי כמוך באלו שמשמשין לפניך במרום שנ' (תהלים פט ז) כי מי בשחק יערוך לה' ואומר (תהלים פט ח-ט) אל נערץ בסוד קדושים רבה וגו' ה' אלהי צבאות מי כמוך חסין יה. [ד"א מי כמוכה באלים ה'] מי כמוך באלו שקורים עצמם אלוהות. פרעה קרא עצמו אלוה שנ' (יחזקאל כט ג) יען אמר לי יארי ואני עשיתני, וכן סנחריב שנ' (מלכים ב יח לה) מי בכל אלהי הארצות וגו' וכן נבוכדנצר שנ' (ישעיה יד יא) אעלה על במתי עב וגו' וכן נגיד צור שנ' (יחזקאל כח ב) בן אדם אמור לנגיד צור כה אמר ה' אלהים יען גבה לבך וגו'. (שמות טו יא) מי כמוכה באלים ה' מי כמוכה באלו שאחרים קורין אותם אלוהות ואין בהם ממש ועליהם נאמר (תהלים קטו ה) פה להם ולא ידברו וגו' אלו פה להם ולא ידברו אבל הקב"ה אומר שני דברים בדבור אחד מה שאי אפשר לבשר ודם לעשות כן שנ' (תהלים סב יב) אחת דבר אלהים שתים זו שמעתי וגו'. (ירמיה כג כט) הלא כה דברי כאש נאם ה'. וכתיב (איוב לז ב) והגה מפיו יוצא: